b'\n_START_ARTICLE_\nSaarnastuoli\n_START_PARAGRAPH_\nSaarnastuoli tai saarnatuoli on kirkkojen etuosassa oleva erillinen puhujakoroke, josta pidet\xc3\xa4\xc3\xa4n saarnoja. Vanhemmissa kirkoissa saarnastuolissa on usein rintasuojus ja kaikukatos._NEWLINE_Saarnastuoli on erill\xc3\xa4\xc3\xa4n varsinaisesta alttarista. Sielt\xc3\xa4 k\xc3\xa4sin luetaan p\xc3\xa4iv\xc3\xa4n saarna sek\xc3\xa4 mahdollisesti my\xc3\xb6s kirkolliset tiedotukset, muun muassa avioliittoon kuuluttamiset, kuolleiden ja kastettujen nimet sek\xc3\xa4 viralliset ilmoitukset kirkollisten elinten kokouksista ja muuta tarvittavaa. _NEWLINE_Saarnastuolit tulivat kirkkoihin 1200-luvulla. Vanhimmat saarnastuolit Ruotsin valtakunnassa, ja siten my\xc3\xb6s Suomessa, ovat 1500-luvulta. 1700-luvulla oli tapana rakentaa saarnastuolit aivan alttarin yl\xc3\xa4puolelle kuoriin korostamaan tuolin ja alttarin samanarvoisuutta. T\xc3\xa4llainen k\xc3\xa4yt\xc3\xa4nt\xc3\xb6 h\xc3\xa4visi kuitenkin pian k\xc3\xa4yt\xc3\xb6st\xc3\xa4 ja vuonna 1836 kiellettiin saarnastuolien rakentamien alttarin yl\xc3\xa4puolelle.\n_START_SECTION_\nUlkosaarnastuoli\n_START_PARAGRAPH_\nMonissa Suomen keskiaikaisissa kivikirkoissa on asehuoneessa ulkosaarnastuoli. Niit\xc3\xa4 oli etenkin Varsinais-Suomen ja H\xc3\xa4meen kirkoissa. K\xc3\xa4ynti ulkosaarnastuoliin on esimerkiksi Lohjan Pyh\xc3\xa4n Laurin kirkossa asehuoneen lounaisnurkasta muurin sis\xc3\xa4ll\xc3\xa4 olevia portaita. Ulkosaarnastuoli oli k\xc3\xa4yt\xc3\xb6ss\xc3\xa4 suurina juhlapyhin\xc3\xa4, kun kirkko t\xc3\xa4yttyi. Sielt\xc3\xa4 my\xc3\xb6s luettiin maallisen hallinnon alaan kuuluvia tiedotuksia ja kuulutuksia.\n_START_SECTION_\nSaarnastuolin symboliikka\n_START_PARAGRAPH_\nSaarnastuoli itsess\xc3\xa4\xc3\xa4n ei symboloi mit\xc3\xa4\xc3\xa4n, mutta siihen on liitetty useita symboleja. Mik\xc3\xa4li saarnastuoli on viisikulmainen, on se usein tehty kuvaamaan Jeesuksen viitt\xc3\xa4 salaisuutta: syntym\xc3\xa4, k\xc3\xa4rsimys, yl\xc3\xb6snousemus, taivaaseen astuminen ja paluu, joita saarnastuolista pit\xc3\xa4isi selitt\xc3\xa4\xc3\xa4. Monesti saarnastuolin kirjatelineest\xc3\xa4 laskeutuu liina, mutta se on vain koriste._NEWLINE_Joissakin kirkoissa pilarissa, jossa saarnastuoli on kiinni, on kuva lain tauluista muistutuksena, ett\xc3\xa4 evankeliumin julistuksen pohjana on lain julistus. Kyyhkynen mahdollisessa kaikukatoksessa on Pyh\xc3\xa4n Hengen vertauskuva ja muistutuksena puhujan johdatuksesta. Ehtoollisen kuvaus saarnastuolissa muistuttaa sanan ja sakramenttien yhteenkuuluvuudesta. Usein saarnastuoleissa on my\xc3\xb6s kuvattuna evankelistat. Joissakin saarnastuoleissa on vanha tiimalasi, ei vain ajan mittaamista varten, vaan kehottamassa ottamaan ajan rajallisuudesta vaarin.'